Po končanem študiju leta 1918, je Bahtin dve leti delal kot učitelj, preden se je preselil v Vitebsk (dan. Belorusija), ki je bil kot regionalno kulturno središče idealen za Bahtina in druge izobražence, ki so tam prirejali mnoga srečanja, predavanja in debate. V mestu Vitebsk je Bahtin med drugim spoznal svojo ženo Eleno Aleksandrovo Okolovič in se poročil leta 1921. V letih po študiju je s svojimi privrženci oblikoval t. i. Bahtinov krog, ki so ga med drugim sestavljali L. Pumpianski, V. N. Vološinov, I. I. Sollertinski in P. N. Medvedjev. Člani skupine so razpravljali o temah, kot so vpliv Ruske revolucije na življenje sovjetskih državljanov in vloga socialnih razmer v pomenu umetniških oz. literarnih del. O svojih filozofskih ter literarnih idejah je Bahtin začel tudi pisati. Leta 1919 je objavil svoje prvo delo, moralno-filozofski članek "Umetnost in odgovornost". Naslednje delo je izdal šele deset let kasneje.